## Carmen Ortí destaca que el Beihang–València Polytechnic Institute obrirà oportunitats en enginyeria aeroespacial, intel·ligència artificial, mobilitat sostenible i digitalització industrial

*** La consellera subratlla que la cooperació amb la Xina permetrà avançar “més ràpidament” en àmbits estratègics compartits
* La Generalitat reafirma el seu suport al desenrotllament del centre internacional impulsat per la UPV i la Universitat de Beihang**

La consellera d’Educació, Cultura i Universitats, Carmen Ortí, ha destacat que el projecte Beihang–València Polytechnic Institute “obrirà oportunitats en enginyeria aeroespacial, intel·ligència artificial, mobilitat sostenible i digitalització industrial”.

Ortí ha fet estes declaracions durant la seua intervenció en la reunió institucional, celebrada en la Universitat Politècnica de València (UPV), sobre el projecte Beihang–València Polytechnic Institute, una iniciativa conjunta entre la Universitat de Beihang i la UPV en matèria formació superior, investigació i desenrotllament tecnològic.

La trobada, en la qual també ha participat la secretària autonòmica d’Universitats, Esther Gómez, una delegació oficial de la Universitat de Beihang i representants de l’àmbit acadèmic, governamental i empresarial de la Xina, ha servit per a donar a conéixer els avanços d’este projecte.

La consellera ha agraït la presència del conseller d’Educació i Cultura de l’Ambaixada de la Xina a Espanya, Hou Yongfeng; del rector de la Universitat de Beihang, el professor Wang, i dels representants empresarials que participen en la iniciativa.

La seua implicació, ha indicat, “demostra la solidesa del projecte i la confiança conjunta en el seu potencial”.

Així mateix, ha assegurat que “la Comunitat Valenciana, Espanya i la Xina poden avançar més ràpidament si col·laboren, compartint capacitats, recursos i experiència en estos sectors clau per a la transformació de la nostra economia”.

La titular d’Educació ha aprofitat la trobada per a reafirmar el compromís de la Generalitat amb el desenrotllament del centre internacional i ha subratllat “la importància de les aliances que generen valor mutu, enfortixen els nostres sistemes universitaris i contribuïxen al progrés econòmic i social”.

D’altra banda, la UPV, amfitriona de la trobada, ha presentat les línies de treball previstes i els avanços assolits en les fases inicials del projecte, que seguix la senda de col·laboració tecnològica i científica entre les dos institucions.

Fecha: 12/12/2025